Bratskov
Bratskov, tidligere hovedgård på voldsted ved Brovst i Nordjylland. Hovedbygningen, der er en grundmuret, toetagers bygning med tegltag, opført ca. 1550 for Jens Nielsen Rotfeld (d. 1558), er i dag fredet, hvilket også gælder et senere tilføjet trappetårn fra ca. 1660 samt den nordre sidelænge fra 1700-t. og den søndre i bindingsværk, der er ny- eller ombygget ca. 1820.
Avlsgården blev frasolgt 1948, og hovedbygningen overtaget af Brovst Kommune 1976, nu Jammerbugt Kommune; den anvendes til bl.a. kulturelle arrangementer.